***Халыҡ бәхете өсөн***

Быйыл беҙ 1812 йылғы Ватан һуғышының ике йөҙ ун йыллығын билдәләйбеҙ. Әлбиттә,миңә был һуғыш романдар һәм кинофильмдар аша ғына таныш.

Беҙҙең ил өсөн был еңеү,әлбиттә,еңел бирелмәгән.Һуғыш тигән ҡот осҡос һүҙ аҫтында күпме ҡайғы-хәсрәттәр, ҡан ҡойоуҙар, кипмәҫ күҙ йәштәре бар....Аслыҡ, яланғаслыҡ.Халыҡ берҙәм булмаһа, тыуған илен өҙөлөп яратмаһа, бындай еңеүҙәргә өлгәшеүе ауыр булыр ине.Ләкин беҙҙең олатайҙар урыҫ халҡы менән иңгә-иңде терәп, ҡулға -ҡул тотошоп, бындай ҡаршылыҡты еңеп сыҡҡандар.Сөнки тыуған еребеҙҙе һаҡлау һәр береһенең изге бурысы иҫәпләнгән.Халыҡтар тыныс йәшәһен, башҡа ундай ыҙалыҡтар булмаһын өсөн, йәнен-тәнен аямағандар.

Тарихҡа байҡау яһаһаҡ, шундай күренешкә тап булырға мөмкин:һәр быуаттың үҙ батырҙары, ысын илһөйәрҙәре булған.Улар бер нәмәнән дә ҡурҡмағандар.Кәрәк булһа, ғүмерҙәрен ил, халыҡ өсөн ҡорбан иткәндәр.Мәҫәлән, беҙҙең бөйөк шәхестәребеҙ, сәсәндәребеҙ шундай маҡтауҙарға лайыҡ.Улар өсөн ил мәнфәғәте һәр саҡ беренсе урында булған.Кәрәк икән, улар утҡа-һыуға инергә әҙер булғандар.Шундай бөйөк батырҙырҙың береһе-башҡорт халҡының ғорурлығы булған Салауат Юлаев.

Уның тураһында күпме халыҡ йырҙары һәм легендалары һаҡланған, күпме шағирҙар, яҙыусылар әҫәр ижад иткәндәр.Халыҡтың хәтеренән мәңгелеккә юйып ташларға уйлаһалар ҙа, халыҡ үҙенең ҡаһарман улын онотманы,Салауаттың исемен мәңгеләштерҙе.

Француздар һоҡланып “Төньяҡ амурҙары” тип атаған башҡорт батырҙары араһында хәҙер инде легендаларға әйләнгән шәхестәрҙе атап китергә мөмкин. Шуларҙың береһе-Ҡаһым түрә**.** Батша унан, батырлыҡтарың өсөн нимә һорайһың, тигәнгә, байлыҡ та, түрәлек тә түгел, ә азатлыҡ һорағаны өсөн ағыулап үлтертә, унан Буранбай Ҡотошев – һуңынан нахаҡҡа ғәйепләнеп, Себер ебәрәләр.

Башҡорт халҡы Наполеонға ҡаршы һуғышҡа 16 мең батырын биргән. Тиҫтәләгән башҡорт яугирҙары Изге Георгий, Изге Анна, Изге Владимир ордендары, “Парижды алған өсөн”, “1812 йыл иҫтәлегенә” миҙалдары менән наградланған.

Халыҡ бәхетле булғанда ғына һин үҙеңде икеләтә-өсләтә бәхетле һанайһың.Әгәр ҙә көн дә ҡан ҡойош, ерҙәрҙе иҫәпһеҙ-һанһыҙ тартып алыуҙар, ябай халыҡты алдау, ҡыйырһытыу булһа, нисек үҙеңде бәхетле тойорға мөмкин?Бына ошондай уйҙар борсой Ҡаһымды.Ҡаһым заманына күрә бик уҡымышлы, Хәрби академияла төплө белем алған, бер нисә тел белгән был яҡты күңелле, алдынғы ҡарашлы шәхес булған.  1813-1814 йылдарҙа сит ил походтарында ҡатнашҡан рус армияһында башҡорт полкы командиры.

Әгәр ҙә Ҡаһым түрә үҙенең тик шәхси мәнфәғәттәрен генә уйлап йәшәһә, бәлки, ғүмере лә улай иртә һәм аяныслы өҙөлмәҫ ине.

Ысынлап та, башҡорт халҡының тарихы бик бай.Ә беҙҙең төп бурыс-халҡыбыҙҙың аҫыл шәхестәрен һәм уның үткәндәрен онотмаҫҡа, улар менән ғорурланырға һәм киләсәк быуынға мәғлүмәттәр ҡалдырыу.Һәр халыҡ үҙенең үткәне, бөгөнгөһө һәм киләсәге менән һоҡланырға һәм ғорурланырға тейеш!

Гайсина Лиана Айбулатовна

Руководитель :Мухарямова Минзиля Мусалямовна